અન્ય દેશોમાંથી આવીને અમેરિકામાં વસતા લોકો માટે આફતના દિવસો શરૂ થયા છે અને ભારતીયો પણ તેમાંથી બાકાત નથી. અમેરિકાના પ્રમુખ ડોનાલ્ડ ટ્રમ્પની નીતિની અસરમાંથી કોઈ બચી શકવાનું નથી. ટ્રમ્પને ભારત પ્રત્યે કે વડા પ્રધાન નરેન્દ્ર મોદી પ્રત્યે સોફ્ટ કોર્નર હોય તો પણ તેને કારણે ભારતીયો બચી જશે એવી આશા રાખવી વ્યર્થ છે. ગત દિવસોમાં કેન્સાસ શહેરમાં એક ભારતીય એન્જિનિયરની થયેલી હત્યાએ ભારતીયોને સજાગ કરી દીધા છે. આવા હુમલાનું એક કારણ ટ્રમ્પની નીતિઓએ સર્જેલા માહોલનું પણ છે. ટ્રમ્પના આગમન સાથે અમેરિકામાં ‘હેટ ક્રાઇમ’ યાને નફરત પ્રેરિત અપરાધોની સંખ્યામાં અસાધારણ વધારો થયો છે. અગાઉ આવા અપરાધ ગણ્યાગાંઠ્યા થતા હતા તે હવે રોજના બસો જેટલી સંખ્યામાં થાય છે. આવા અપરાધોનું એક કારણ ત્યાંના બેરોજગાર યુવાવર્ગમાં પ્રવર્તતી ગેરસમજ પણ છે. આ ગેરસમજને દૂર કરવાનું કામ ટ્રમ્પના વહીવટી તંત્ર દ્વારા થવું જોઈએ, જે થતું નથી. અન્યથા, અમેરિકામાં વધેલી બેરોજગારી માટે માત્ર માઈગ્રેન્ટ લોકો જ જવાબદાર નથી. બલકે અમેરિકા આજે વિશ્વ અર્થવ્યવસ્થા પર જે વર્ચસ્વ ભોગવી રહ્યું છે તેમાં દુનિયાભરના દેશોમાંથી અમેરિકામાં આવીને વસેલી પ્રતિભાઓના વ્યાવસાયિક કૌશલ્યનું પ્રદાન સવિશેષ છે. આજે હવે આવી પ્રતિભા પ્રત્યે નફરત અને ઘૃણાથી જોવામાં આવતું હોય તો એ અમેરિકન સમાજની સંકુચિત મનોવૃત્તિનું પરિણામ છે. કેન્સાસમાં જેમની હત્યા કરાઈ એ એન્જિનિયર શ્રીનિવાસ કુચીભોટલા પણ આવી જ પ્રતિભાશાળી વ્યક્તિ હતી. એ જીપીએસ સિસ્ટમ બનાવનારી વિશ્વવિખ્યાત કંપનીમાં કામ કરતા હતા. કેન્સાસની આ ઘટના પછી અમેરિકામાં વસતા લાખો ભારતીયો દહેશત અનુભવતા થઈ ગયા હશે એ નિશ્ચિત છે.